Απόδοση του κειμένου της Ενότητας 5 στα νέα ελληνικά:

Αγαπητοί, να μη γινόμαστε πιο άγριοι από τα ζώα. Σε εκείνα όλα είναι κοινά και κανένα δεν έχει περισσότερα από το άλλο. Εσύ όμως, αν και είσαι άνθρωπος, γίνεσαι πιο άγριος από το ζώο, κλείνοντας ερμητικά στο σπίτι τροφές για αμέτρητους φτωχούς. Και βέβαια δεν είναι μόνο η φύση μας κοινή, αλλά και άλλα περισσότερα. Ο ουρανός (είναι) κοινός και ο ήλιος και η σελήνη και τα αστέρια και ο αέρας και η θάλασσα και η γη και η ζωή και ο θάνατος και τα γηρατειά και η αρρώστια και η υγεία και η ανάγκη τροφής και ρουχισμού. Πώς λοιπόν δεν είναι παράλογο αυτοί που μοιράζονται τόσα πολλά μεταξύ τους, στα χρήματα να είναι τόσο πλεονέκτες και να μη διατηρούν την ίδια ισονομία; Γιατί ο θάνατος απομακρύνει από την απόλαυση και προς την τιμωρία οδηγεί. Για να μη γίνει λοιπόν αυτό, ας χρησιμοποιήσουμε σε μεγάλο βαθμό την ελεημοσύνη. Γιατί αυτή είναι η βασίλισσα των αρετών, η οποία και θα μας απαλλάξει από την τιμωρία. Ας κάνουμε λοιπόν τα περιττά χρήσιμα αφού παραμερίσουμε τον πολύ πλούτο και την ημέρα της κρίσης, ακόμα κι αν έχουμε κάνει αμέτρητα παραπτώματα, ο Θεός θα μας συγχωρήσει.

Ερωτήσεις:

Α. Ποιο είναι το νόημα της φράσης «Τά περιττά δή ποιήσωμεν χρήσιμα»;

Β. Πολυσύνδετο σχήμα ονομάζεται η σύνδεση όρων ή προτάσεων , στην οποία επαναλαμβάνονται ή πλεονάζουν παρατακτικοί σύνδεσμοι (συνήθως ο συμπλεκτικός σύνδεσμος «και»). Μπορείτε να εντοπίσετε ένα χωρίο με πολυσύνδετο σχήμα στο κείμενο; Γιατί νομίζετε ότι έκανε αυτήν τη συντακτική επιλογή ο συγγραφέας;

Γ.1. Να καταγράψετε τα ουσιαστικά του κειμένου. Κατόπιν να τα χωρίσετε σε τρεις στήλες (Α,Β,Γ) ανάλογα με την κλίση στην οποία ανήκει το καθένα. Τέλος να μεταφέρετε το καθένα στην ίδια πτώση του άλλου αριθμού.

2. Να εντοπίσετε τα ρήματα του κειμένου που βρίσκονται σε Υποτακτική έγκλιση. Στη συνέχεια να κλίνετε το κάθε ρήμα στην υποτακτική του χρόνου που βρίσκεται.

Δ. Να αναγνωρίσετε συντακτικά τους όρους των παρακάτω προτάσεων του κειμένου:

-Μή γινώμεθα τῶν ἀλόγων θηριωδέστεροι.

-ὁ θάνατος τῆς ἀπολαύσεως ἀπάγει.

-Αὕτη ἐστιν ἡ βασίλισσα τῶν ἀρετῶν.

-Τά περιττά ποιήσωμεν χρήσιμα.